Opvoedkundig én pret - Agri-Expo Livestock & Die Groot Plaasproe
‘n Plaasfees én ‘n landbou-ekspo
BESOEK DIE EKSPO SAAM MET JOU SKOOL
Sowat 2 500 leerders sal in Oktober vanjaar die plaaslewe van nader leer ken danksy ‘n dinamiese landbou opvoedkundige program by Agri-Expo Livestock, ‘n wêreldklastentoonstelling van die vee- en suiwelbedryf wat van Donderdag 11 tot Saterdag 13 Oktober 2018 op Sandringham buite Stellenbosch aangebied word. Meer as 7 000 laer- en hoërskoolleerders van 40 skole het oor die afgelope vier jaar die ekspo besoek vir die gratis skoleprogram, ondersteun deur die Wes-Kaapse Departement van Landbou. Volgens Johan Ehlers, Hoof Uitvoerende Beampte van Agri-Expo, skep Livestock ‘n belangrike platform vir die publiek en veral vir jongmense om landbou van nader te ervaar. “Die plaaslewe is ‘n ervaring wat min kinders vandag nog beskore is. Livestock bied aan baie kinders hul eerste direkte kontak met plaasdiere soos beeste,” sê Ehlers. “Dit is vir ons belangrik om jongmense in te lig oor landbou, veral as loopbaankeuse, want hulle is die generasie wat ná ons die verantwoordelikheid gaan hê om na die bedryf om te sien en dit verder te ontwikkel.”
Ander aanbieders sluit kenners van die rooivleisbedryf, die pluimveebedryf, higiëne en voedselveiligheid, veldbrande en die Elsenburg Landbou-opleidingsinstituut in. Die skoleprogram vind op Donderdag 11 en Vrydag 12 Oktober plaas. Dit is geskik vir graad 6- tot 11-leerders. Bespreking is noodsaaklik en skole is self verantwoordelik vir vervoer. Vir navrae en besprekings, kontak Claudine Wagner by 021 975 4440 of admin@agriexpo.co.za.
BESOEK DIE EKSPO SAAM METJOU OUERS
Kinders kan die ekspo ook saam met hulle ouers besoek. Livestock is daagliks van 08:00 tot 18:00 oop en sluit Die Groot Plaasproe met kosstalletjies en verskeie aktiwiteite vir die hele gesin in. Kinders kan meer as 300 verskillende diere ontmoet, ‘n troetelplaas besoek en hul hase skou. Kaartjies is by Computicket en die hek beskikbaar teen R100 vir volwassenes en R30 vir skoliere (gratis op Donderdag en Vrydag). Toegang vir kinders onder ses jaar is gratis. Pensioenarisse betaal op Donderdag en Vrydag slegs R50. Vir meer inligting, besoek www.diegrootplaasproe.co.za of volg Die Groot Plaasproe op Facebook, Instagram of Twitter.